Hvis du er i fleksjob og skal på barsel, kan du enten få løn under din barsel eller barselsdagpenge fra Udbetaling Danmark. Det er altid en god idé at kontakte 3F så tidligt i din graviditet som muligt. Vi kender reglerne og ved, om du vil få løn under barsel.
Virksomheder med overenskomst
Du kan få løn under barsel, hvis din arbejdsplads betaler løn under barsel efter overenskomstens regler. Kommunen supplerer med fleksløntilskuddet. Husk, at du altid kan spørge tillidsrepræsentanten på din arbejdsplads eller kontakte din lokale 3F-afdeling, hvis du vil høre, hvad reglerne er for dig.
Virksomheder uden overenskomst
Hvis du ikke får løn under barsel, vil du få barselsdagpenge fra Udbetaling Danmark for de timer, du skulle have været på arbejdspladsen. Barselsdagpengene vil blive modregnet fuldt ud i dit flekslønstilskud. Det betyder, at du sammenlagt vil få udbetalt et beløb svarende til 98 procent af højeste dagpengesats.
Ledighedsydelse og rådighed
Når du får ledighedsydelse, skal du være aktivt jobsøgende efter et fleksjob. Det betyder blandt andet, at du skal deltage i opfølgningssamtaler på jobcenteret og lægge dit cv i Jobnet senest tre uger efter, at du har opnået ret til ledighedsydelse. Hvis jobcenteret vurderer, at du ikke har vilje til at overtage et fleksjob og dermed ikke står til rådighed, mister du retten til ledighedsydelse.